Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2013 M. KOVO 6 D. NUTARIMO NR. 198 „Dėl žvalgybos pareigūnų, Pasiųstų mokytis ar tobulinti kvalifikacijos, aprūpinimo sąlygŲ mokymosi ar kvalifikacijos tobulinimo laikotarpiu TVARKOS APRAŠO PATVIRTINIMO“ PAKEITIMO

2024 m. vasario 7 d. Nr. 116

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2013 m. kovo 6 d. nutarimą Nr. 198 „Dėl Žvalgybos pareigūnų, pasiųstų mokytis ar tobulinti kvalifikacijos, aprūpinimo sąlygų mokymosi ar kvalifikacijos tobulinimo laikotarpiu tvarkos aprašo patvirtinimo“:

1. Pakeisti nurodytą nutarimą ir jį išdėstyti nauja redakcija (Žvalgybos pareigūnų, pasiųstų mokytis ar tobulinti kvalifikacijos, aprūpinimo sąlygų mokymosi ar kvalifikacijos tobulinimo laikotarpiu tvarkos aprašas nauja redakcija nedėstomas):

„LIETUVOS RESPUBLIKOS VYRIAUSYBĖ

NUTARIMAS

DĖL ŽVALGYBOS PAREIGŪNŲ, PASIŲSTŲ MOKYTIS AR TOBULINTI KVALIFIKACIJOS, APRŪPINIMO SĄLYGŲ MOKYMOSI AR KVALIFIKACIJOS TOBULINIMO LAIKOTARPIU TVARKOS APRAŠO PATVIRTINIMO

Vadovaudamasi Lietuvos Respublikos žvalgybos įstatymo 43 straipsnio 4 dalimi, Lietuvos Respublikos Vyriausybė nutaria:

Patvirtinti Žvalgybos pareigūnų, pasiųstų mokytis ar tobulinti kvalifikacijos, aprūpinimo sąlygų mokymosi ar kvalifikacijos tobulinimo laikotarpiu tvarkos aprašą (pridedama).“

2. Pakeisti nurodytu nutarimu patvirtintą Žvalgybos pareigūnų, pasiųstų mokytis ar tobulinti kvalifikacijos, aprūpinimo sąlygų mokymosi ar kvalifikacijos tobulinimo laikotarpiu tvarkos aprašą:

2.1. Pakeisti 2 punktą ir jį išdėstyti taip:

„2. Apraše vartojamos sąvokos:

2.1. Kvalifikacijos tobulinimas – savarankiškas arba mokymo institucijos skatinamas turimų specialiųjų profesinių žinių, mokėjimų atnaujinimas ir plėtimas, įgūdžių ir gebėjimų tobulinimas.

2.2. Mokymasis – savarankiška arba mokymo institucijos skatinama veikla, siekiant įgyti naujų žinių, mokėjimų ir įgūdžių.

2.3. Mokymo institucija – žvalgybos institucija, Lietuvos ir užsienio valstybių mokslo, mokymo ar kita įstaiga, kurioje vyksta mokymas ar kvalifikacijos tobulinimas.

2.4. Apraše vartojamos sąvokos „žvalgybos institucija“ ir „žvalgybos pareigūnas“ suprantamos taip, kaip jos apibrėžtos Lietuvos Respublikos žvalgybos įstatyme.“

2.2. Pripažinti netekusiu galios 3 punktą.

2.3. Pripažinti netekusiu galios 4 punktą.

2.4. Pakeisti 5 punktą ir jį išdėstyti taip:

„5. Žvalgybos pareigūnams, pasiųstiems mokytis ar tobulinti kvalifikacijos, apmokamos šios išlaidos: mokymosi ar kvalifikacijos tobulinimo mokestis ir Komandiruočių išlaidų apmokėjimo biudžetinėse įstaigose ir regionų plėtros tarybose taisyklėse, patvirtintose Lietuvos Respublikos Vyriausybės 2004 m. balandžio 29 d. nutarimu Nr. 526 „Dėl dienpinigių ir kitų komandiruočių išlaidų apmokėjimo“, nustatytos komandiruočių į užsienio valstybes ar Lietuvos Respublikos teritorijoje išlaidos (toliau – su mokymusi ar kvalifikacijos tobulinimu susijusios išlaidos).“

2.5. Pakeisti 6 punktą ir jį išdėstyti taip:

„6. Su mokymusi ar kvalifikacijos tobulinimu Lietuvos Respublikos teritorijoje esančiose mokymo institucijose susijusios išlaidos apmokamos pagal Komandiruočių išlaidų apmokėjimo biudžetinėse įstaigose ir regionų plėtros tarybose taisykles.“

2.6. Pakeisti 7 punktą ir jį išdėstyti taip:

„7. Su mokymusi ar kvalifikacijos tobulinimu užsienio valstybių teritorijose esančiose mokymo institucijose susijusios išlaidos apmokamos šia tvarka:

7.1. jeigu mokomasi ar kvalifikacija tobulinama ne ilgiau kaip 30 kalendorinių dienų (neskaitant kelionės laiko), su mokymusi ar kvalifikacijos tobulinimu susijusios išlaidos apmokamos pagal Komandiruočių išlaidų apmokėjimo biudžetinėse įstaigose ir regionų plėtros tarybose taisykles;

7.2. jeigu mokomasi ar kvalifikacija tobulinama ilgiau kaip 30 kalendorinių dienų, su mokymusi ar kvalifikacijos tobulinimu susijusios išlaidos už pirmąsias 30 kalendorinių dienų apmokamos pagal Komandiruočių išlaidų apmokėjimo biudžetinėse įstaigose ir regionų plėtros tarybose taisykles; nuo 31 kalendorinės dienos dienpinigių ir gyvenamojo ploto nuomos išlaidų dydžius – ne didesnius už finansų ministro patvirtintas dienpinigių ir gyvenamojo ploto nuomos užsienio valstybėse normas – nustato Valstybės saugumo departamento direktorius ir krašto apsaugos ministras bendru įsakymu, kitos su mokymusi ar kvalifikacijos tobulinimu susijusios išlaidos apmokamos pagal Komandiruočių išlaidų apmokėjimo biudžetinėse įstaigose ir regionų plėtros tarybose taisykles.“

Ministrė Pirmininkė	Ingrida Šimonytė

Krašto apsaugos ministras	Arvydas Anušauskas